|  |  |
| --- | --- |
| **Iestāde:**Izglītības un zinātnes ministrija kā Eiropas Savienības fondu atbildīgā iestāde | **Dokumenta nosaukums:**Vienas vienības izmaksu standarta likmju aprēķina un piemērošanas metodika kompetencēs balstīta modulārās izglītības programmas satura un profesionālās kvalifikācijas eksāmena satura ekspertīzes izmaksu segšanai vienai trešā, ceturtā vai piektā profesionālās kvalifikācijas līmeņa profesionālajai kvalifikācijai 4.2.2.9. pasākuma “Izglītības procesa individualizācija un starpnozaru sadarbība profesionālās izglītības izcilībai” pirmajā kārtā |
| **Sagatavoja:**Struktūrfondu departaments | **Apstiprināts:** Struktūrfondu departamenta direktores, atbildīgās iestādes vadītājas I. Miķelsones 30.09.2025. rīkojums Nr.1-2e/25/286 | **Variants:**1 | **Datums:**30.09.2025. | **Lapaspuses:**9 |

Latvijas Republikas

Izglītības un zinātnes ministrija

Eiropas Savienības fondu vadībā iesaistītā atbildīgā iestāde

**Vienas vienības izmaksu standarta likmju aprēķina un piemērošanas metodika** **kompetencēs balstīta modulārās izglītības programmas satura un profesionālās kvalifikācijas eksāmena satura ekspertīzes izmaksu segšanai vienai trešā, ceturtā vai piektā profesionālās kvalifikācijas līmeņa profesionālajai kvalifikācijai 4.2.2.9. pasākuma “Izglītības procesa individualizācija un starpnozaru sadarbība profesionālās izglītības izcilībai” pirmajā kārtā**



Rīgā

2025

Satura rādītājs

[I. Vispārīgie jautājumi 3](#_Toc209513181)

[II. Normatīvā bāze un pamatojošie informācijas avoti 3](#_Toc209513182)

[III. Likmes aprēķina vispārējie principi 5](#_Toc209513183)

[IV. Satura ekspertīzes noteikšanas izmaksu aprēķins profesionālajai kvalifikācijai 5](#_Toc209513184)

[V. Sasniegto rezultatīvo rādītāju pamatojošie dokumenti un maksājumu nosacījumi 8](#_Toc209513185)

# I. Vispārīgie jautājumi

1. Metodikas „Vienas vienības izmaksu standarta likmju aprēķina un piemērošanas metodika kompetencēs balstīta modulārās izglītības programmas satura un profesionālās kvalifikācijas eksāmena satura ekspertīzes izmaksu segšanai vienai trešā, ceturtā vai piektā profesionālās kvalifikācijas līmeņa profesionālajai kvalifikācijai 4.2.2.9. pasākuma “Izglītības procesa individualizācija un starpnozaru sadarbība profesionālās izglītības izcilībai" pirmajā kārtā” (turpmāk – metodika) mērķis ir noteikt vienas vienības izmaksu standarta likmju apmēru, to aprēķinu, piemērojamos nosacījumus, sasniedzamos rezultātus un to pamatošanu projekta Nr. 4.2.2.9/1/24/I/001 “Profesionālo kvalifikāciju sistēmas attīstība izglītības kvalitātes nodrošināšanai” (turpmāk – 4.2.2.9. pasākuma 1. kārtas projekts) ietvaros.
2. Metodika piemērojama 4.2.2.9. pasākuma 1. kārtas projekta īstenošanai saskaņā ar Ministru kabineta 2023. gada 19. decembra noteikumu Nr. 804 “Eiropas Savienības Kohēzijas politikas programmas 2021. – 2027. gadam 4.2.2. specifiskā atbalsta mērķa “Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu” 4.2.2.9. pasākuma “Izglītības procesa individualizācija un starpnozaru sadarbība profesionālās izglītības izcilībai” pirmās projekta iesniegumu atlases kārtas īstenošanas noteikumi” (turpmāk – 4.2.2.9. pasākuma 1. kārtas MK noteikumi Nr. 804[[1]](#footnote-2)) 18.1.2. un 20.2.1. apakšpunktā un 21. un 30. punktā noteikto.
3. Metodika nosaka vienas vienības izmaksu standarta likmes (turpmāk – likme) apmēru kompetencēs balstīta modulārās izglītības programmas satura un profesionālās kvalifikācijas eksāmena satura **ekspertīzei** vienai trešā, ceturtā vai piektā profesionālās kvalifikācijas līmeņa profesionālajai kvalifikācijai (turpmāk – **satura ekspertīze**) un likmes piemērošanas pamatojošos dokumentus.

# II. Normatīvā bāze un pamatojošie informācijas avoti

4. Vienas vienības izmaksu standarta likmes noteikšanā ir izmantoti šādi normatīvie akti:

4.1. Eiropas Parlamenta un Padomes regulas (ES) Nr. 2021/1060 (2021. gada 24. jūnijs)[[2]](#footnote-3), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Vispārēja regula Nr. 2021/1060) 53. panta 3. punkta a) apakšpunkta ii) daļa, 53. panta 3. punkta d) apakšpunkts, 54. panta b) apakšpunkts un 55.panta 2.punkta a) apakšpunkts;

4.2. Profesionālās izglītības likums[[3]](#footnote-4);

4.3. Valsts un pašvaldību institūciju amatpersonu un darbinieku atlīdzības likums[[4]](#footnote-5) (turpmāk – Atlīdzības likums);

4.4. Likums “Par valsts sociālo apdrošināšanu”[[5]](#footnote-6);

4.5. Ministru kabineta 2022. gada 21. jūnija noteikumi Nr. 361 “Noteikumi par valsts institūciju amatpersonu un darbinieku darba samaksu un tās noteikšanas kārtību, kā arī par profesijām un specifiskajām jomām, kurām piemērojams tirgus koeficients”[[6]](#footnote-7) (turpmāk – MK noteikumi Nr. 361);

4.6. Ministru kabineta 2022. gada 26. aprīļa noteikumi Nr. 262 “Valsts un pašvaldību institūciju amatu katalogs, amatu klasifikācijas un amatu apraksta izstrādāšanas kārtība”[[7]](#footnote-8) (turpmāk – MK noteikumi Nr. 262);

4.7. 4.2.2.9. pasākuma 1.kārtas MK noteikumi Nr. 804[[8]](#footnote-9);

4.8. Izglītības un zinātnes ministrijas (turpmāk – IZM) 2023. gada 25. oktobra iekšējie noteikumi Nr.1-6e/23/14 “Kārtība, kādā Izglītības un zinātnes ministrija kā Eiropas Savienības fondu vadībā iesaistītā atbildīgā iestāde 2021. - 2027. gada plānošanas periodā izvērtē iespējas specifiskā atbalsta mērķī vai tā pasākumā izmantot vienkāršotās izmaksas un izstrādā vienkāršoto izmaksu metodiku”;

4.9. Vadošās iestādes vadlīnijas Nr.1.1. “Vadlīnijas par vienkāršoto izmaksu izmantošanas iespējām un to piemērošana Eiropas Savienības kohēzijas politikas programmas 2021.–2027. gadam ietvaros” [[9]](#footnote-10) (turpmāk – vadlīnijas);

4.10. Metodiskais materiāls “Metodiskie ieteikumi modulāro profesionālās izglītības programmu izstrādei”[[10]](#footnote-11), kas izstrādāts Eiropas Sociālā fonda projekta „Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana” (Vienošanās: Nr. 2010/0274/1DP/1.2.1.1.1/10/IPIA/VIAA/001) ietvaros (turpmāk – MIP metodika);

4.11. Metodiskais materiāls “Profesionālās kvalifikācijas eksāmena satura izstrāde”[[11]](#footnote-12), kas izstrādāts Eiropas Savienības struktūrfondu un Kohēzijas fonda 2014. – 2020. gada plānošanas perioda Eiropas Sociālā fonda projekta 8.5.2.0/16/I/001 “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai” (projekts Nr.8.5.2.0/16/I/001) ietvaros (turpmāk – PKE metodika);

4.12. Vienas vienības izmaksu standarta likmes aprēķinā izmantoto darba stundu apmērs ir balstīts uz Valsts izglītības attīstības aģentūras (likvidētā Valsts izglītības satura centra[[12]](#footnote-13)) (turpmāk – VIAA) kā atbildīgās institūcijas par modulāro profesionālās izglītības programmu (turpmāk – MIP) un profesionālās kvalifikācijas eksāmenu (turpmāk – PKE) izstrādi un ekspertīzi darba pieredzi sadarbībā ar Latvijas Darba devēju konfederāciju (turpmāk – LDDK), Latvijas Brīvo arodbiedrību savienību (turpmāk – LBAS), Lauksaimniecības organizāciju sadarbības padomi (turpmāk – LOSP) organizējot 781 modulāro profesionālās izglītības programmu un profesionālās kvalifikācijas eksāmena satura ekspertīzi projekta Nr.8.5.2.0/16/I/001 ietvaros[[13]](#footnote-14). Projektā Nr.8.5.2.0/16/I/001 eksperti tika piesaistīti uz darba līguma pamata, katrai profesionālās izglītības programmai. Veicot datu analīzi par katra eksperta faktisko iesaisti ekspertīzes sniegšanā, secināms, ka vienai ekspertīzei tiek patērētas vidēji 128 stundas.

# III. Likmes aprēķina vispārējie principi

5. Likmes aprēķins balstīts uz šādiem principiem:

5.1. tas ir **iepriekš noteikts**: vienas vienības izmaksu satura ekspertīzes likmes piemērošanas periods un nosacījumi ir noteikti 4.2.2.9. pasākuma 1. kārtas MK noteikumu Nr. 804 18.1.2. un 20.2.1. apakšpunktā un 21. un 30. punktā;

5.2. tas ir **taisnīgs**: likmes aprēķins balstās uz pamatotu, MK noteikumiem Nr. 262 un MK noteikumiem Nr. 361 atbilstošu informāciju un datiem;

5.3. tas ir **pierādāms:** likmes aprēķins ir pamatots ar šīs metodikas 4. punktā minētajiem normatīvajiem aktiem un informācijas avotiem;

5.4. tas ir **objektīvs**: likmes aprēķins balstās uz 4.2.2.9. pasākuma 1. kārtas MK noteikumiem Nr. 804 un citiem metodikas 4. punktā minētajiem normatīvajiem aktiem un informācijas avotiem. 4.2.2.9. pasākuma 1. kārtas projektu īsteno viens Eiropas Sociālā fonda Plus finansējuma saņēmējs VIAA, kas, slēdzot sadarbības līgumus ar sadarbības partneriem (LDDK, LBAS un LOSP), vienas vienības izmaksu standarta likmi piemēros vienādi visiem sadarbības partneriem.

6. Ja normatīvo aktu izmaiņu ietekme uz vienas vienības izmaksu standarta likmi pret vienas vienības izmaksu standarta likmes aktuālo vērtību pārsniedz trīs procentus, piemēram, pēc Atlīdzības likumā noteiktās bāzes mēnešalgas noteikšanas nākošajam kalendārajam gadam vai citām ietekmējošām izmaiņām normatīvajā regulējumā, tad IZM kā atbildīgā iestāde var veikt[[14]](#footnote-15) atbilstošas izmaiņas vienas vienības standarta likmes aprēķinā un aktualizēt metodiku[[15]](#footnote-16), iesniedzot vadošajā iestādē un sadarbības iestādē apstiprinātu metodikas grozījumu versiju atbilstoši metodikas 4.8. apakšpunktā minētajos iekšējos noteikumos noteiktai kārtībai. Aktualizētās vienas vienības izmaksu standarta likmes tiks piemērotas pēc metodikas grozījumu apstiprināšanas. Aktualizēto metodiku IZM ievieto tīmekļa vietnē: [www.esfondi.lv](http://www.esfondi.lv).

# IV. Satura ekspertīzes noteikšanas izmaksu aprēķins profesionālajai kvalifikācijai

7. Saskaņā ar Profesionālās izglītības likumā noteikto, Nozaru ekspertu padomēm ir tiesības sniegt atzinumus un ierosināt izmaiņas profesionālās izglītības programmu un profesionālās kvalifikācijas pārbaudījumu saturā, tāpēc 4.2.2.9. pasākuma 1. kārtas projekta Nr. 4.2.2.9/1/24/I/001 ietvaros izstrādātā kompetencēs balstīta modulārās izglītības programmas satura un profesionālās kvalifikācijas eksāmena satura **ekspertīzei** vienai profesionālajai kvalifikācijai, līdzīgi kā projektā Nr. 8.5.2.0./16/I/001, tiek piesaistīts viens eksperts no darba devēju puses un viens nozares eksperts no arodbiedrību puses (turpmāk – eksperts).

8. Viena vienība (V) ir izstrādes izmaksas un tās ietver viena eksperta izmaksas veicot satura ekspertīzes kompetencēs balstītai MIP un PKE vienai profesionālajai kvalifikācijai:

V = E + E \* N

E – viena eksperta atlīdzības izmaksas, kas noteiktas, pamatojoties uz 1 (vienas) stundas atalgojuma likmi atbilstoši MK noteikumiem Nr. 262 un MK noteikumiem Nr. 361, ievērojot eksperta kopējo noslodzi [[16]](#footnote-17) (128 stundas);

N – vienkāršoto izmaksu vienotā likme saskaņā ar Regulas Nr. 2021/1060 54. panta b) apakšpunktā noteikto 15 % apmērā no tiešajām attiecināmajām personāla izmaksām.

9. Satura ekspertīzes noteikšanai **eksperta** vienas stundas atlīdzības likmi atbilstoši MK noteikumiem Nr. 262, MK noteikumiem Nr. 361 un Atlīdzības likumam aprēķina šādi:

9.1. saskaņā ar MK noteikumu Nr. 262 V. sadaļu „Amatu katalogs” “Projektu vadība un īstenošana” ietilpst 39.1. amatu apakšsaimē darbi, kas jāveic ekspertam, saskaņā ar MIP metodiku un PKE metodiku – padziļinātas un specifiskas informācijas sniegšana nozares darbības virzienos, dalība darba grupās izstrādātās informācijas pilnveidē, pēc būtības atbilst 39.1. apakšsaimei „Projektu vadība un īstenošana”;

9.2. saskaņā ar MK noteikumu Nr. 262 V. sadaļu „ Amatu katalogs” tādi pienākumi kā – veic noteiktus uzdevumus projekta īstenošanas procesā, izstrādājot projekta mērķim atbilstošu saturu (piemēram, izvērtējumu, apkopojumu, modeli, risinājumu, konceptu, plānu, stratēģiju) un veicinot projekta mērķu sasniegšanu, kopā ar iesaistītajām pusēm definē projektu darbības tvērumu, prasības un rezultātu, sagatavo pārskatus par projekta uzdevumu izpildes gaitu un sasniegtajiem rezultātiem, ieguvis nepieciešamās zināšanas un pieredzi attiecīgajā jomā (nozarē), atbilst eksperta pienākumu veikšanai 39.1. amatu apakšsaimes II B līmenim;

9.3. saskaņā ar MK noteikumu Nr. 262 1. pielikumu 39.1. amatu apakšsaimes II B līmenim atbilstoša ir 9. mēnešalgas grupa;

9.4. saskaņā ar Atlīdzības likuma 3. pielikumu 9. mēnešalgas grupas intervāla viduspunkts (koeficienti pret bāzes mēnešalgu) 2025. gadā ir 1 797,00 *euro*[[17]](#footnote-18),

t.i., bruto[[18]](#footnote-19) (ieskaitot darba devēja valsts sociālās apdrošināšanas obligātās iemaksas 23,59% apmērā (turpmāk – (VSAOI)) – 2 220,91 *euro,*

attiecīgi gada likme ir: mēneša likme \*12 mēneši = gada likme (ieskaitot VSAOI) 26 650,95 *euro*;

9.5. vienas stundas likme tiek aprēķināta saskaņā ar Vispārējās regulas Nr. 2021/1060 55. panta 2. punkta a) apakšpunktu, kas nosaka, ka, lai noteiktu tiešās personāla izmaksas stundas likmi, jaunākās dokumentētās darbaspēka gada bruto izmaksas dala ar 1720 stundām attiecībā uz personām, kas strādā pilnu slodzi, vai ar atbilstīgu proporcionālu daļu no 1720 stundām attiecībā uz personām, kas strādā nepilnu slodzi: konkrētā gada likme/1720 stundas = likme stundā (ieskaitot VSAOI) – 26 650,95 *euro* /1720 = **15,49 *euro***.

10. Viena eksperta veicamie darbi MIP un PKE satura ekspertīzē:

10.1. iepazīties ar konkrētās profesionālās kvalifikācijas prasībām (tai skaitā profesijas standartu), nozares normatīvo aktu regulējumu, piemērotajām metodikām MIP un PKE satura izstrādē, kam jāveic satura ekspertīze;

10.2. sniedz atzinumu par MIP izstrādes posmu – “Nozares/sektora vienību karte un profesijas vienības”, vērtējot, vai profesiju vienību kartē ir izveidotas pietiekošas un atbilstoša nosaukuma vienības (kopīgā nozares/sektora vienības, kvalifikācijai raksturīgā vienība, specifiskā/mainīgā vienība), kas nepieciešamas profesijas apguvei, atbilstoši prasībām;

10.3. sniedz atzinumu par MIP izstrādes posmu – “Izstrādāto moduļu saturs”, tai skaitā, par katra moduļa mērķi, moduļa uzdevumiem, moduļa ieejas (uzsākšanas) nosacījumiem, vērtējot, vai ir izvēlētas atbilstošas moduļa apguves novērtēšanas metodes, vai moduļa temati un ieteicamais saturs ir pietiekams prasmju pakāpeniskai apguvei, vai ar vidējo apguves līmeņa aprakstā definēto ir pietiekami, lai piešķirtu profesionālo kvalifikāciju (vērtējums 5 (pieci) “viduvēji”), vai moduļa apguves ieteicamo avotu saraksts ir pietiekams un aktuāls, vai moduļa īstenošanas nepieciešamie materiālie līdzekļi atbilst moduļa saturam un ir pietiekoši tā apguves nodrošināšanai;

10.4. sniedz atzinumu par MIP izstrādes posmu – “Modulārās programmas izstrāde profesionālajai kvalifikācijai”, tai skaitā vērtējot, vai MIP mērķis un uzdevumi atbilst profesionālajām kvalifikācijas prasībām, vai moduļi MIP struktūrā sakārtoti apguves loģiskā secībā, nodrošinot MIP satura apguves pēctecību, t.i. ir ievērota moduļu savstarpēja saikne, vai ir uzskaitīti visi programmas īstenošanai nepieciešamie materiālie līdzekļi (tehnoloģiskās iekārtas, instrumenti, palīgierīces, darbarīki, materiāli un palīgmateriāli), ar kuriem var nodrošināt MIP satura apguvi, vai MIP izstrādē ir izmantota nozarei un/vai profesionālajai kvalifikācijai saistoša dokumentācija;

10.5. sniedz atzinumu par PKE izstrādes posmu – “Profesionālās kvalifikācijas eksāmena programma”, tai skaitā vērtējot, vai ar sadaļā “Uzdevumu apraksts” definētajiem uzdevumiem var pārbaudīt pārbaudāmo vienību sarakstā profesijai raksturīgajās vienībās ietvertās profesionālās kompetences, vai uzskaitītie uzdevumu apraksti ir saprotami eksaminējamajam un komisijai, vai tiem ir noteikts atbilstošs un pietiekams izpildes laiks minūtēs, vai sadaļā “Darba uzbūve” norādītais uzdevumu izpildes kopējais laiks minūtēs ir samērīgs eksāmena norisei, vai sadaļā “Uzdevumu apraksts” ir norādīti nepieciešamie priekšnosacījumi eksāmena izpildei, vai ir saprotami aprakstīts mehānisms, kas nosaka, kā eksāmenā ir iegūstama šaurāka profesionālo kompetenču apjoma vai kvalifikācijas daļas apguve;

10.6. sniedz atzinumu par PKE izstrādes posmu – “Profesionālās kvalifikācijas eksāmena uzdevumu saturs”, tai skaitā vērtējot, vai nozares terminoloģija ir lietota korekti, vai saturs atbilst aktuālajām nozares prasībām, vai ir skaidri/ precīzi aprakstīti uzdevumi un to nosacījumi, pareizās atbildes/ risinājumi, vērtēšanas kritēriji, vai vērtēšanas kritēriji pilnā apmērā ļauj novērtēt uzdevuma izpildi un vai to noteiktie punkti par katru atsevišķi veicamo darbību izpildi ir samērīgi ar to svarīgumu profesionālās kvalifikācijas iegūšanā, vai paplašināto vērtēšanas kritēriju aprakstos noteikto punktu sadalījums katrai veicamajai darbībai ir samērīgs un atbilst uzdevuma grūtības pakāpei, vai uzskaitīto materiālo līdzekļu daudzums ir atbilstošs un pietiekams uzdevumu izpildei;

10.7. sniedz priekšlikumus MIP un PKE satura pilnveidei, paralēli veiktajai ekspertīzei;

10.8. sniedz elektroniski informāciju par satura ekspertīzi, ja nepieciešams, piedalās klātienes vai tiešsaistes sanāksmēs ar MIP un PKE izstrādes darba grupu ekspertīzes atzinumu skaidrošanai.

Viena eksperta atlīdzības izmaksas ir: 128 stundas x likme stundā = atlīdzība *euro* (ieskaitot VSAOI) – 128 \* 15,49 *euro* = 1 983,33 *euro*.

11. Vienas vienības izmaksu standarta likmes par satura ekspertīzi 4.2.2.9. pasākuma 1. kārtas projektā apmērs, saskaņā ar metodikas 10. punktā noteiktām eksperta izmaksām un metodikas 8. punktā noteikto formulu (V = E + E \* N) – veicot satura ekspertīzes kompetencēs balstītai modulārajai profesionālās izglītības programmai un profesionālās kvalifikācijas eksāmenam vienai profesionālajai kvalifikācijai ir: 1 983,33 *euro* + (1 983,33 *euro* \* 15% ) = **2 280,83 *euro***.

12. Kopējo attiecināmo izmaksu apmēru sadarbības partnerim (LDDK, LBAS un LOSP) par MIP un PKE satura ekspertīzi vienai profesionālajai kvalifikācijai4.2.2.9. pasākuma 1. kārtas projektā aprēķina, izmantojot šādu formulu:

I = V \* D

I – attiecināmo izmaksu apmērs par satura ekspertīzi vienai profesionālajai kvalifikācijai 4.2.2.9. pasākuma 1. kārtas projektā;

V – vienas vienības izmaksu standarta likmes par MIP un PKE satura ekspertīzi vienai profesionālajai kvalifikācijai 4.2.2.9. pasākuma 1. kārtas projektā apmērs, kas norādīts metodikas 11. punktā;

D – attiecīgā sadarbības partnera (LDDK, LBAS vai LOSP) 4.2.2.9. pasākuma 1. kārtas projektā veikto satura ekspertīžu skaits.

# V. Sasniegto rezultatīvo rādītāju pamatojošie dokumenti un maksājumu nosacījumi

13. Šīs metodikas 12. punktā noteikto formulu pielieto, sākotnēji plānojot atbalstāmo darbību nodrošināšanu un iesniedzot maksājuma pieprasījumu, pamatojoties uz reāli notikušajām darbībām un sasniegtajiem rezultātiem, lai attiecinātu izmaksas. Maksājumi finansējuma saņēmējam (VIAA) notiek atbilstoši Vienošanās par 4.2.2.9. pasākuma 1. kārtas projekta īstenošanunoteiktajiem nosacījumiem.

14. Lai noteiktu un apstiprinātu attiecināmo izmaksu apjomu, finansējuma saņēmējs (VIAA) KP VIS pievieno maksājuma pieprasījumam un iesniedz Sadarbības iestādē sasniegto rezultatīvo rādītāju pamatojošos dokumentus – sadarbības partneru (LBAS, LDDK un LOSP) iesniegtos eksperta atzinumus[[19]](#footnote-20) (novērtēšanas anketa), gadījumos, ja nav panākta vienošanās starp ekspertiem un darba grupu un kāds no ekspertu atzinumiem ir negatīvs, tad papildus tiek pievienots saskaņošanas protokols.

15. Pēc metodikas 14.punktā minēto sasniegto rezultatīvo rādītāju pamatojošo dokumentu, kas apliecina par MIP un PKE satura ekspertīzi vienai profesionālajai kvalifikācijai, iesniegšanas un izvērtēšanas Sadarbības iestādē, finansējuma saņēmējs (VIAA) veic maksājumu sadarbības partneriem (LBAS, LDDK un LOSP) saskaņā ar šādu formulu:

S = V \* D - A

S – sadarbības partnera (LBAS, LDDK vai LOSP ) attiecināmo izmaksu apmērs par MIP vai PKE satura ekspertīzi vienai profesionālajai kvalifikācijai 4.2.2.9. pasākuma 1. kārtas projektā;

A – sadarbības partnera (LBAS, LDDK vai LOSP) avansa maksājuma apmērs;

V – vienas vienības izmaksu standarta likmes par MIP un PKE satura ekspertīzi vienai profesionālajai kvalifikācijai 4.2.2.9. pasākuma 1. kārtas projektā apmērs, kas norādīts metodikas 11. punktā;

D – attiecīgā sadarbības partnera (LDDK, LBAS vai LOSP) 4.2.2.9. pasākuma 1. kārtas projektā veikto MIP vai PKE satura ekspertīžu vienai profesionālajai kvalifikācijai skaits.

16. Šīs metodikas 14. punktā minētajam likmes rezultatīvajam rādītājam jābūt sasniegtam izmaksu attiecināmības periodā, tas ir, līdz 2029. gada 31. maijam.

17. Ja finansējuma saņēmējs (VIAA) sadarbības partnera (LBAS, LDDK un LOSP) darbības novērtēšanas vizītēs un iesniegtajos dokumentos konstatē, ka veiktās darbības neatbilst sadarbības līgumā noteiktajam vai ka ir radušies neatbilstoši veikti izdevumi, tad attiecīgais sadarbības partneris (LBAS, LDDK un LOSP) ne vēlāk kā līdz sadarbības līgumā noteiktā pēdējā pārskata perioda beigām atmaksā izdevumus, tostarp tam piešķirto avansa maksājumu, kas nav attiecināmi no projekta īstenošanai pieejamajiem finanšu līdzekļiem, finansējuma saņēmēja (VIAA) norādītajā kontā.

18. Sadarbības iestāde un Revīzijas iestāde, kā arī citas fondu administrēšanā un uzraudzībā iesaistītās iestādes, izlases veidā var pieprasīt finansējuma saņēmējam (VIAA) iesniegt citus pamatojošos dokumentus, jo īpaši, ja ir radušās aizdomas par negodīgu rīcību maksājuma pieprasījuma sagatavošanas procesā vai ja nepieciešams gūt pārliecību par izmaksu saistību ar konkrēto nodevumu. Izmaksu pamatojošie dokumenti jāglabā nacionālos normatīvos aktos paredzētā kārtībā.

19. Metodika piemērojama MK noteikumu Nr. 804 11.1., 11.2. un 11.3. apakšpunktā minētajiem sadarbības partneriem un izmaksas ir attiecināmas pēc MK noteikumu Nr. 804 17. punktā noteikto sadarbības līgumu noslēgšanas ar minētajiem sadarbības partneriem, bet ne agrāk kā no dienas, kad noslēgta vienošanās par 4.2.2.9. pasākuma 1. kārtas projekta īstenošanu.

1. [<https://likumi.lv/ta/id/348521-eiropas-savienibas-kohezijas-politikas-programmas-2021-2027-gadam-4-2-2-specifiska-atbalsta-merka-uzlabot-izglitibas-un>](https://likumi.lv/ta/id/348521-eiropas-savienibas-kohezijas-politikas-programmas-2021-2027-gadam-4-2-2-specifiska-atbalsta-merka-uzlabot-izglitibas-un) [↑](#footnote-ref-2)
2. [EUR-Lex - 02021R1060-20240630 - EN - EUR-Lex (europa.eu)](https://eur-lex.europa.eu/legal-content/EN/TXT/?uri=CELEX%3A02021R1060-20240630) [↑](#footnote-ref-3)
3. <https://likumi.lv/ta/id/20244-profesionalas-izglitibas-likums> [↑](#footnote-ref-4)
4. <https://likumi.lv/ta/id/202273-valsts-un-pasvaldibu-instituciju-amatpersonu-un-darbinieku-atlidzibas-likums> [↑](#footnote-ref-5)
5. <https://likumi.lv/ta/id/45466-par-valsts-socialo-apdrosinasanu> [↑](#footnote-ref-6)
6. <https://likumi.lv/ta/id/333463-noteikumi-par-valsts-instituciju-amatpersonu-un-darbinieku-darba-samaksu-un-tas-noteiksanas-kartibu-ka-ari-par-profesijam> [↑](#footnote-ref-7)
7. <https://likumi.lv/ta/id/332122-valsts-un-pasvaldibu-instituciju-amatu-katalogs-amatu-klasifikacijas-un-amatu-apraksta-izstradasanas-kartiba> [↑](#footnote-ref-8)
8. <https://likumi.lv/ta/id/348521> [↑](#footnote-ref-9)
9. <https://www.esfondi.lv/normativie-akti-un-dokumenti/2021-2027-planosanas-periods/vadlinijas-par-vienkarsoto-izmaksu-izmantosanas-iespejam-un-to-piemerosana-eiropas-savienibas-kohezijas-politikas-programmas-2021-2027-gadam-ietvaros> [↑](#footnote-ref-10)
10. <https://www.visc.gov.lv/lv/media/2197/download?attachment> [↑](#footnote-ref-11)
11. <https://www.visc.gov.lv/lv/media/19686/download?attachment> [↑](#footnote-ref-12)
12. atbilstoši Ministru kabineta 2024. gada 30. jūlija rīkojumam Nr. 635 (prot. Nr. 30 51. §) “Par Valsts izglītības attīstības aģentūras pārveidošanu un Valsts izglītības satura centra un Jaunatnes starptautisko programmu aģentūras likvidāciju”, <https://www.vestnesis.lv/op/2024/148.4> [↑](#footnote-ref-13)
13. Aprēķinā izmantotie dati pieejami KP VIS sistēmā Vienošanās Nr.8.5.2.0/16/I/001 ietvaros (8. darbība): <https://kpvis.cfla.gov.lv/LV/MpMaksajumuPieprasijums/Edit?id=24033> un IZM. [↑](#footnote-ref-14)
14. IZM kā atbildīgā iestāde izvērtē, vai ir nepieciešams veikt izmaiņas likmju aprēķinā 2 mēnešu laikā no grozījumu spēkā stāšanās dienas metodikas 4.3., 4.4., 4.5. un 4.6. apakšpunktā minēto normatīvo aktu izmaiņu gadījumā. [↑](#footnote-ref-15)
15. saskaņā ar Vadlīnijās noteikto. [↑](#footnote-ref-16)
16. Ņemot vērā eksperta noslodzi MIP un PKE ekspertīzē. [↑](#footnote-ref-17)
17. <https://www.mk.gov.lv/lv/dati-par-darba-samaksu-un-nodarbinatajiem-valsts-parvalde> [↑](#footnote-ref-18)
18. Visos aprēķinos šeit un turpmāk metodikā noapaļošana tiek veikta līdz diviem cipariem aiz komata. [↑](#footnote-ref-19)
19. Vienas profesionālās kvalifikācijas MIP un PKE vērtēšanai var tikt piesaistīts viens vai vairāki eksperti, nepārsniedzot 11. punktā noteikto vienas vienības izmaksu standarta likmes apmēru. [↑](#footnote-ref-20)